CUPRA začenja kampanjo za predhodne rezervacije novega modela

**CUPRA Formentor postal uradno vozilo nogometnega kluba FC Barcelona**

* **Kupci lahko od jutrišnjega dne prek spletne platforme predhodno rezervirajo ekskluzivno uvodno serijo vozila**
* **CUPRA Formentor je prvi model, ki je bil izbran za uradno vozilo nogometnega kluba**
* **Globalni ambasador znamke CUPRA Marc ter Stegen bo med prvimi, ki bodo sedli za volan Formentorja**

Martorell (Španija), 7. 7. 2020 – Predstavitev CUPRA Formentorja se vse bolj bliža, zato je znamka CUPRA začela s kampanjo za predhodne rezervacije prvega modela, ki je bil razvit posebej za znamko. V sklopu partnerstva z nogometnim klubom FC Barcelona, ko je CUPRA postala uradni avtomobilski in mobilnostni partner kluba, se je avtomobilska znamka odločila, da bo modelu CUPRA Formentor podelila naziv uradnega vozila nogometnega kluba FC Barcelona.

Ta poteza igra pomembno vlogo pri vzpostavitvi platforme za zbiranje predhodnih rezervacij za CUPRA Formentor, ki bo odprta od 8. julija. Potem ko je skoraj 20.000 potencialnih kupcev izrazilo zanimanje za novi model, se je znamka odločila, da bo pripravila spletno platformo, prek katere bodo ljubitelji avtomobilov lahko kar od doma oddali svojo predhodno rezervacijo za ekskluzivno uvodno serijo vozila in bili med prvimi, ki bodo sedli za volan najbolj emocionalnega modela v ponudbi znamke.

Logična odločitev

CUPRA Formentor je prvi model, ki je bil izbran za uradno vozilo nogometnega kluba FC Barcelona. Med naznanitvijo je izvršni direktor znamke CUPRA Wayne Griffiths izpostavil: **"Imenovanje CUPRA Formentorja za prvo uradno vozilo nogometnega kluba FC Barcelona je logična odločitev. Ta model je bil oblikovan in razvit v Barceloni, kjer ga bodo tudi proizvajali in ki je rojstno mesto obeh znamk ter hkrati izhodišče za naše navdihe, ki jih želimo deliti s svetom.** **To imenovanje bo povečalo prepoznavnost vozila v svetu in predstavlja velik korak na naši poti k uveljavitvi znamke CUPRA med ljubitelji avtomobilov."**

Kot del partnerstva med znamko CUPRA in klubom FC Barcelona bo nogometni klub CUPRA Formentor lahko uporabljal za institucionalne namene. Partnerstvo poleg tega igralcem, ki bi radi uživali v vožnji z novim modelom, ponuja priložnost, da svoj CUPRA Formentor prilagodijo lastnim željam. To omogočajo številne možnosti individualizacije s široko paleto barv in raznimi drugimi oblikovalskimi elementi. Med prvimi igralci, ki so izrazili željo po paradnem modelu znamke, je nemški nogometni vratar Marc ter Stegen, ki je februarja postal globalni ambasador znamke CUPRA.

Kampanja za predhodne rezervacije

Vodilo kampanje za predhodne rezervacije CUPRA Formentorja je poklon ljudem, ki se borijo za svoje sanje ter kljub vsem oviram in zapletom ohranjajo svojo strast in predanost. Uradni video je bil posnet v Barceloni, v njem pa je mogoče videti, kako igralci prve postave, med katerimi je tudi Marc ter Stegen, poprimejo za volan CUPRA Formentorja. Video bo predvajan na televiziji na vseh glavnih trgih znamke CUPRA in na družbenih omrežjih znamke. Video kampanje bo premierno objavljen danes zvečer na LinkedIn profilu Wayna Griffithsa, izvršnega direktorja znamke CUPRA, jutri pa bo predstavljen na tiskovni konferenci podjetja v CASI SEAT.

CUPRA bo poleg tega skupaj s klubom FC Barcelona razvila ukrepe za večjo vidnost, ki bodo prispevali k boljši prepoznavnosti novega modela povsod po svetu. Eden izmed tovrstnih ukrepov bo tudi razstavni eksponat CUPRA Formentorja na stadionu Camp Nou, takoj ko se bodo navijači lahko ponovno vrnili na stadion.

Ekskluzivna uvodna serija

CUPRA Formentor bo prvi 100-odstotni model znamke CUPRA, ki ga bodo izdelovali v tovarni v Martorellu, na liniji številka 2. Paradni model znamke združuje prednosti visokozmogljivega avtomobila in SUV-ja v hitro rastočem segmentu vozil CUV.

Uvodna serija Formentorja bo opremljena z bencinskim motorjem 2.0 TSI s turbopolnilnikom, ki skupno razvije moč 228 kW (310 KM) in 400 Nm navora. Ekskluzivna mat petrolejno modra barva zunanjosti vozilu prinaša dodatno vizualno eleganco in značaj, ki ga še dodatno krepi markantni videz 19-palčnih aluminijastih platišč, v katerih se bohotijo 18-palčne visokozmogljivostne zavore Brembo. Športen zunanji dizajn CUPRA Formentorja se popolnoma ujema z moderno notranjostjo, ki zajema školjkaste sedeže v petrolejno modri barvi ter okrasne bakrene dodatke in poudarke v temnem aluminiju.

Uvodna serija CUPRA Formentorja bo na ceste zapeljala jeseni. Od leta 2021 bo na trgu na voljo tudi priključnohibridna različica (PHEV) s skupno sistemsko močjo 180 kW (245 KM) in okrog 50 kilometri izključno električnega dosega.

**CUPRA je znamka iz Skupine SEAT, ki je osnovana na sodobnem oblikovanju in športnih zmogljivostih svojih elektrificiranih modelov. Odkar je leta 2018 zaživela kot samostojna znamka, se je njena prodaja bliskovito povečala. CUPRA je leto 2019 zaključila z rastjo 72 % v primerjavi s predhodnim letom, prodanih je bilo skoraj 25.000 vozil. V letu 2020 bosta na trg prišla CUPRA Leon in CUPRA Formentor, prvi model, ki je bil zasnovan posebej za znamko.** **CUPRA ima po vsem svetu skoraj 250 specializiranih prodajnih točk.**

**Hkrati z drugo obletnico obstoja je CUPRA v Martorellu (Barcelona) odprla nov sedež z imenom CUPRA Garage, objekt s površino 2.400 m2, ki se nahaja zraven glavnega sedeža družbe SEAT. CUPRA ima tudi svojo delavnico za dirkalnike, CUPRA Racing Factory, kjer so razvili prvi 100-odstotno električni turni dirkalnik, CUPRA e-Racer.**

**Poleg tega, da so postali ekskluzivni avtomobilski in mobilnostni partner nogometnega kluba F.C. Barcelona, je CUPRA sestavila tudi elitno skupino ambasadorjev, v kateri sta med drugimi nemški nogometni vratar Marc ter Stegen in švedski voznik Mattias Ekström.**

|  |  |  |
| --- | --- | --- |
| Cristina Vall-Llosada Vodja korporativnega komuniciranjaTelefon: +34 646 295 296 cristina.vall-llosada@seat.eshttp://seat-mediacenter.com |  | Sergio RipollésCUPRA KomuniciranjeTelefon: +34 683 121 236sergio.ripolles@seat.es |